Legal Document

Category: 34

Text:
Προεδρικό Διάταγμα 2000/224«Για την οργάνωση, στελέχωση και λειτουργία της Υπηρεσίας Διεθνούς Αναπτυξιακής Συνεργασίας (Υ.Δ.Α.Σ.) του Υπουργείου Εξωτερικών». Ο ΠΡΟΕΔΡΟΣ ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ Έχοντας υπόψη: 1. Τις διατάξεις: α. Του άρθρου 18 παρ. 5 του Ν. 2731/99 Ρύθμιση θεμάτων Διμερούς Κρατικής Αναπτυξιακής Συνεργασίας και Βοήθειας, ρύθμιση θεμάτων Μη Κυβερνητικών Οργανώσεων και άλλες διατάξεις (ΦΕΚ 138 Α ). β. Των άρθρων 1 και 2 του Ν. 2594/98 Κύρωση ως Κώδικα του σχεδίου νόμου Οργανισμός του Υπουργείου Εξωτερικών (ΦΕΚ 62 Α ). 2. Την ανάγκη αποτελεσματικής και ορθολογικής λειτουργίας της Υπηρεσίας Διεθνούς Αναπτυξιακής Συνεργασίας, ως κεντρικής σημασίας φορέα άσκησης εξωτερικής πολιτικής σε θέματα παροχής ανθρωπιστικής βοήθειας και αναπτυξιακής συνεργασίας, στα πλαίσια της αλληλεγγύης των λαών και με στόχο τη μεγαλύτερη επαφή της χώρας με τις κοινωνίες των αναπτυσσόμενων ή υπό μετάβαση Χωρών. 3. Τις διατάξεις του άρθρου 22 παρ. 3 του Ν. 2362/95 περί Δημοσίου Λογιστικού Ελέγχου των δαπανών του Κράτους (ΦΕΚ 247 Α ). 4. Το άρθρο 27 του Ν. 2081/92 (ΦΕΚ 154 Α ) με το οποίο προσετέθη το άρθρο 29Α, στον Ν. 1558/85 (ΦΕΚ 137 Α ), όπως τροποποιήθηκε με το άρθρο 1 παρ. 2α του Ν. 2469/97 (ΦΕΚ 38 Α ). 5. Την υπ αριθ. 1039386/441/Α0006/21.4.2000 (ΦΕΚ 571 Β /21.4.2000) κοινή απόφαση του Πρωθυπουργού και του Υπουργού Οικονομικών Ανάθεση αρμοδιοτήτων Υπουργού Οικονομικών στους Υφυπουργούς Οικονομικών . 6. Το γεγονός ότι από τις διατάξεις του παρόντος Προεδρικού Διατάγματος προκαλείται δαπάνη σε βάρος των πιστώσεων του προϋπολογισμού εξόδων του Υπουργείου Εξωτερικών συνολικού ύψους 70.000.000 δρχ. περίπου κατ έτος, οι οποίες θα βαρύνουν τους ΚΑΕ των ομάδων 0200,0300,0800,1000 και τους ΚΑΕ 0515, 0713, 0840 και 5194 (ΕΦ 09-110). Για το τρέχον έτος η δαπάνη εκτιμάται σε 60.000.000 δρχ. περίπου και θα βαρύνει τους ανωτέρω ΚΑΕ και, επιπλέον, τον ΚΑΕ 1723. 7. Την αριθμ. 126/2000 της 6.3.2000 γνωμοδότηση του Συμβουλίου της Επικρατείας. 8. Την αριθμ. 264/2000 της 27.6.2000 γνωμοδότηση του Συμβουλίου της Επικρατείας, με πρόταση του Υπουργού Εξωτερικών και του Υφυπουργού Οικονομικών, αποφασίζουμε: Άρθρο 1 ΓΕΝΙΚΗ ΑΡΜΟΔΙΟΤΗΤΑ, ΡΟΛΟΣ ΚΑΙ ΕΠΙΧΕΙΡΗΣΙΑΚΗ ΔΡΑΣΤΗΡΙΟΤΗΤΑ ΤΗΣ ΥΔΑΣ 1. Η ΥΔΑΣ αποτελεί ανεξάρτητο αλλά αναπόσπαστο, σύμφωνα με τους σχετικούς ορισμούς του Ν. 2594/98, οργανικό τμήμα του Υπουργείου Εξωτερικών, αντίστοιχο των άλλων Γενικών Διευθύνσεών του, υπαγόμενο κατευθείαν στον Υπουργό των Εξωτερικών. Αρμοδιότητα της Υ.Δ.Α.Σ είναι η εποπτεία, ο συντονισμός και η προώθηση δράσεων και προγραμμάτων επείγουσας, ανθρωπιστικής επισιτιστικής ή άλλης μορφής βοήθειας καθώς και βοήθειας για την αναδιάρθρωση και αποκατάσταση υποδομών των αναπτυσσόμενων χωρών, που προωθούνται μέσω των Μη Κυβερνητικών Οργανώσεων (Μ.Κ.Ο.) ή άλλων συναφών οργανώσεων και ιδρυμάτων ( Άρθρο Άρθρο 18 παρ. 1.α. του Ν. 2731/99). 2. Για τη χρηματοδότηση των οργανώσεων αυτών απαιτείται: α) η εγγραφή τους στο Ειδικό Μητρώο Μ.Κ.Ο. της Υ.Δ.Α.Σ και β) η έγκριση απ αυτήν των προς χρηματοδότηση δράσεων ή προγραμμάτων τους, σύμφωνα με τα κριτήρια του Ειδικού Οδηγού της ΥΔΑΣ . 3. Για την άμεση υλοποίηση προγραμμάτων και δράσεων ανθρωπιστικής και αναπτυξιακής συνεργασίας, η ΥΔΑΣ μπορεί να συνεργάζεται με το Υπουργείο Εθνικής Άμυνας, καθώς και άλλα Υπουργεία και άλλους φορείς του Δημόσιου ή ιδιωτικού τομέα. 4. Η ΥΔΑΣ, ως εθνικός ανθρωπιστικός και αναπτυξιακός μηχανισμός και φορέας, σύλληψης και κατάστρωσης της αναπτυξιακής στρατηγικής, εφαρμογής του προγραμματισμού, εποπτείας, συντονισμού και αξιολόγησης, προωθεί και συγχρηματοδοτεί προγράμματα τα οποία υλοποιούνται μέσω Μ.Κ.Ο. ή άλλων συναφών φορέων στις αναπτυσσόμενες χώρες. Άρθρο 2 ΡΟΛΟΣ ΚΑΙ ΑΡΜΟΔΙΟΤΗΤΕΣ ΤΟΥ ΓΕΝΙΚΟΥ ΔΙΕΥΘΥΝΤΗ 1. Της ΥΔΑΣ προΐσταται Γενικός Διευθυντής και ο αναπληρών αυτόν Αναπληρωτής Γενικός Διευθυντής, (Άρθρο 18 παρ. 3 του Ν. 2731/99) οι οποίοι είναι αντίστοιχοι των ομοιοβάθμων τους του Υπουργείου των Εξωτερικών. 2. Ο Γενικός Διευθυντής είναι μετακλητός υπάλληλος, αποτελεί την ανώτατη υπηρεσιακή αρχή της ΥΔΑΣ, προΐσταται όλων των υπηρεσιών της και αναφέρεται κατευθείαν στον Υπουργό των Εξωτερικών. 3. Ο Γενικός Διευθυντής ασκεί την γενική εποπτεία και παρακολούθηση της λειτουργίας του έργου της ΥΔΑΣ, την υλοποίηση των προτεραιοτήτων της εθνικής στρατηγικής, όσον αφορά τις δραστηριότητες της Υπηρεσίας, την ανάληψη πρωτοβουλιών και διεθνών συνεργασιών για την προώθηση των εθνικών συμφερόντων στον τομέα της ανθρωπιστικής και αναπτυξιακής συνεργασίας, την εγκαθίδρυση και διασφάλιση της ελληνικής παρουσίας στο πλαίσιο των σχετικών διεθνών δραστηριοτήτων, καθώς και την διεύρυνση του ρόλου, της εμβέλειας και της αποτελεσματικότητας των δράσεων της ΥΔΑΣ, σε συνάρτηση με τις ανάγκες της εξωτερικής πολιτικής της χώρας. Επιπλέον συντονίζει την πολιτική της διμερούς αναπτυξιακής συνεργασίας με την πολιτική της Ευρωπαϊκής Ένωσης, με στόχο την μέγιστη δυνατή απορρόφηση κοινοτικών πόρων και την ορθολογική αξιοποίησή τους. 4. Ο Γενικός Διευθυντής είναι αρμόδιος επίσης για την υπογραφή όλων των πράξεων, εγγράφων και συμβάσεων ή συμφωνιών που δημιουργούν υποχρεώσεις, δεσμεύουν και προκαλούν την εμπλοκή και συνεργασία της ΥΔΑΣ ή προκαλούν πληρωμές σε βάρος του προϋπολογισμού της. Αποφασίζει για θέματα προσλήψεων και μεταθέσεων προσωπικού, της ΥΔΑΣ μετά από σύμφωνη γνώμη του Γενικού Γραμματέα Οργάνωσης και Διοίκησης. 5. Ο Γενικός Διευθυντής εισηγείται τη σύσταση Επιτροπών και Ομάδων Εργασίας για θέματα που αφορούν την ανθρωπιστική και αναπτυξιακή συνεργασία. Η συγκρότηση των Επιτροπών αυτών πραγματοποιείται με απόφαση του Υπουργού Εξωτερικών. Άρθρο 3. ΡΟΛΟΣ, ΑΡΜΟΔΙΟΤΗΤΕΣ ΚΑΙ ΕΥΘΥΝΕΣ ΤΟΥ ΑΝΑΠΛΗΡΩΤΗ ΓΕΝΙΚΟΥ ΔΙΕΥΘΥΝΤΗ 1. Ο Αναπληρωτής Γενικός Διευθυντής είναι μετακλητός υπάλληλος. Αναπληρώνει τον Γενικό Διευθυντή σε όλα του τα καθήκοντα, εφόσον αυτός κωλύεται, και συνεργάζεται άμεσα και τον συνδράμει στο έργο του. 2. Ο Γενικός Διευθυντής και ο Αναπληρωτής του, αναλαμβάνουν από κοινού όλες τις πρωτοβουλίες για την εύρυθμη και αποτελεσματική λειτουργία της ΥΔΑΣ καθώς και για την διεύρυνση του ρόλου της κοινωνίας των πολιτών, της οποίας οι Μ.Κ.Ο. αποτελούν την δυναμικότερη έκφρασή της. 3. Ο Αναπληρωτής Γενικός Διευθυντής έχει την ευθύνη να συνεργάζεται άμεσα με τις Διευθύνσεις της Υπηρεσίας και κυρίως τους Διευθυντές και τα άλλα υπηρεσιακά στελέχη. Επίσης να ενημερώνεται συστηματικά για όλα τα ανακύπτοντα προβλήματα και να τηρεί ενήμερο τον προϊστάμενό του Γενικό Διευθυντή, καθώς και να υπογράφει, όλα τα σχετικά έγγραφα κωλυομένου ή απουσιάζοντος του Γεν. Διευθυντή. Άρθρο 4. ΣΥΜΒΟΥΛΟΙ ΤΗΣ ΓΕΝΙΚΗΣ ΔΙΕΥΘΥΝΣΗΣ Την Γενική Διεύθυνση της Υ.Δ.Α.Σ επικουρούν τέσσερις (4) Σύμβουλοι της Γενικής Διεύθυνσης που ορίζονται για τριετή θητεία. Ως Σύμβουλος μπορεί να ορισθεί ανώτερο στέλεχος που προέρχεται είτε από το Υπουργείο Εξωτερικών είτε από άλλους διεθνείς ή δημόσιους η ιδιωτικούς φορείς και διαθέτει μεταπτυχιακές σπουδές και πενταετή τουλάχιστον εμπειρία στον τομέα της διεθνούς ανθρωπιστικής και αναπτυξιακής συνεργασίας. Ο διορισμός τους πραγματοποιείται με κοινή απόφαση του Γενικού Γραμματέα Διοίκησης και Οργάνωσης του Υπουργείου Εξωτερικών και του Γενικού Διευθυντή της ΥΔΑΣ (Άρθρο 18 παρ. 3 του Ν. 2731/99). Οι Σύμβουλοι της ανωτέρω παραγράφου ασκούν αποκλειστικά συμβουλευτικά καθήκοντα. Άρθρο 5. ΓΡΑΦΕΙΟ ΤΥΠΟΥ Στη Γενική Διεύθυνση λειτουργεί αυτοτελές Γραφείο Τύπου και Ενημέρωσης, το οποίο στελεχώνεται με κοινή απόφαση του Γενικού Γραμματέα Διοίκησης και Οργάνωσης και του Γενικού Διευθυντή. Προϊστάμενος του Τμήματος ορίζεται διπλωματικός υπάλληλος με βαθμό Γραμματέα Πρεσβείας. Το Γραφείο Τύπου και Ενημέρωσης προβάλλει το έργο της ΥΔΑΣ τόσο στο εσωτερικό όσο και στο εξωτερικό, συνεργαζόμενο με την Υπηρεσία Ενημέρωσης του Υπουργείου Εξωτερικών, καθώς και με εκπροσώπους των ελληνικών και ξένων ΜΜΕ. Εκδίδει κατά τακτά χρονικά διαστήματα δελτία τύπου στην ελληνική και αγγλική γλώσσα, καθώς και συναφές ενημερωτικό περιοδικό. Άρθρο 6 ΒΙΒΛΙΟΘΗΚΗ Ως αυτοτελές Τμήμα της Γενικής Διεύθυνσης λειτουργεί Βιβλιοθήκη, στην οποία συγκεντρώνονται ειδικές εκδόσεις και άρθρα αναφορικά με την ελληνική και διεθνή αναπτυξιακή συνεργασία και ανθρωπιστική βοήθεια. Στη βιβλιοθήκη λειτουργεί ηλεκτρονικό αρχείο. Η Βιβλιοθήκη είναι στη διάθεση όχι μόνον των υπηρεσιών της ΥΔΑΣ, αλλά και των ενδιαφερομένων Μ.Κ.Ο., καθώς και οποιουδήποτε πολίτη. Ειδικότερα η Βιβλιοθήκη είναι διαθέσιμη και για κάθε φοιτητή ή σπουδαστή που επιθυμεί να μελετήσει και να συγγράψει εργασίες ή διατριβές για θέματα του τομέα. Άρθρο 7 Η ΕΘΝΙΚΗ ΣΥΜΒΟΥΛΕΥΤΙΚΗ ΕΠΙΤΡΟΠΗ Μ.Κ.Ο. Ο Διευθυντής της Υ.Δ.Α.Σ-4 συγκαλεί την Εθνική Συμβουλευτική Επιτροπή Μ.Κ.Ο του άρθρου 17 του Ν. 2731/99 ανά εξάμηνο ή εκτάκτως, εφόσον αυτό επιβάλλεται από τις περιστάσεις, υπό την προεδρία του Υπουργού των Εξωτερικών ή του οριζόμενου απ αυτόν αναπληρωτή του. Τα συμπεράσματα των συνεδριάσεων της Επιτροπής περιλαμβάνονται σε έκθεση η οποία αποστέλλεται στη Μόνιμη Επιτροπή Εξωτερικών και Άμυνας της Βουλής των Ελλήνων. Άρθρο 8 ΡΟΛΟΣ, ΑΡΜΟΔΙΟΤΗΤΕΣ ΚΑΙ ΕΥΘΥΝΕΣ ΤΩΝ ΔΙΕΥΘΥΝΤΩΝ 1. Επικεφαλής των έξι Διευθύνσεων της ΥΔΑΣ διορίζονται κατά το άρθρο 18 του Ν. 2731/99 για τετραετή θητεία, με απόφαση του Υπουργού Εξωτερικών, μετά από γνώμη του Γενικού Γραμματέα Διοίκησης και Οργάνωσης, ανώτεροι υπάλληλοι Υπουργείων ή δημοσίων φορέων ή άτομα που υπηρετούν ή έχουν υπηρετήσει σε διεθνείς οργανισμούς ή σε όργανα και υπηρεσίες της Ευρωπαϊκής Ένωσης, ενώ επικεφαλής της ΥΔΑΣ - 4 μπορεί να τοποθετηθεί, με απόφαση του Υπουργού Εξωτερικών, και ειδικός επιστήμονας ή άλλο εξειδικευμένο στέλεχος δημοσίου ή ιδιωτικού τομέα, το οποίο να διαθέτει πενταετή τουλάχιστον εμπειρία στον τομέα της οργάνωσης και λειτουργίας των αναπτυξιακών κυρίως Μη Κυβερνητικών Οργανώσεων. 2. Οι Διευθυντές της ΥΔΑΣ είναι αντίστοιχοι των ομοιοβάθμων τους του Υπουργείου Εξωτερικών και έχουν ως ευθύνη την εύρυθμη και αποτελεσματική λειτουργία των Διευθύνσεων τους, την ανάληψη πρωτοβουλιών, με την έγκριση της Γενικής Διεύθυνσης, καθώς και την αξιοποίηση κάθε μέσου και διαδικασίας για την προώθηση των δράσεων και προγραμμάτων του τομέα αρμοδιότητας τους, καθώς και την ενίσχυση της αποστολής των Μ.Κ.Ο. Οι Διευθυντές της Υ.Δ.Α.Σ - 1 και Υ.Δ.Α.Σ - 2 μπορούν με εξουσιοδότηση του Γενικού Διευθυντή της Υ.Δ.Α.Σ να αναπληρώσουν τον κωλυόμενο Αναπληρωτή Γενικό Διευθυντή. Άρθρο 9 ΥΔΑΣ - 1 ΔΙΕΥΘΥΝΣΗ ΕΠΕΙΓΟΥΣΑΣ ΑΝΘΡΩΠΙΣΤΙΚΗΣ ΒΟΗΘΕΙΑΣ 1. Είναι αρμόδια για όλες τις δράσεις, προγράμματα ή οποιαδήποτε άλλης μορφής έκτακτη βοήθεια που αποφασίζεται να σταλεί σε χώρες, στην περίπτωση επειγουσών κρίσεων που προέρχονται από ανθρώπινη ή φυσική αιτία. 2. Συνεργάζεται με τα αρμόδια Υπουργεία, υπηρεσίες και δημόσιους ή ιδιωτικούς φορείς, συντονίζει την συλλογή, αποστολή και διάθεση της πάσης μορφής ανθρωπιστικής βοήθειας σε αναπτυσσόμενες χώρες και περιοχές που αντιμετωπίζουν ανθρωπιστικές κρίσεις και μετατοπίσεις πληθυσμών και εποπτεύει την υλοποίηση των αντιστοίχων δράσεων και προγραμμάτων. Ειδικότερα συνεργάζεται με το Υπουργείο Εθνικής Άμυνας, το Υπουργείο Εσωτερικών, Δημόσιας Διοίκησης και Αποκέντρωσης, το Υπουργείο Δημόσιας Τάξης , το Υπουργείο Υγείας και Πρόνοιας και με κάθε άλλο δημόσιο ή ιδιωτικό τομέα. Προωθεί και στηρίζει την συνεργασία με την Ευρωπαϊκή Επιτροπή (ΕCΗΟ), και τις ελληνικές Μ.Κ.Ο. και κυρίως ενημερώνει άμεσα όλες τις ενδιαφερόμενες Μ.Κ.Ο., καθώς και άλλους συναφείς φορείς για την ανάγκη άμεσης δραστηριοποίησης τους, ώστε να αναλάβουν να υλοποιήσουν με τη συνδρομή της ΥΔΑΣ, δράσεις και προγράμματα καθώς και αποστολή βοήθειας στις πληγείσες χώρες ή περιοχές. 3. Η Διεύθυνση είναι υπεύθυνη σε συνεργασία με την ΥΔΑΣ - 5 για τον ποιοτικό έλεγχο, την ποσότητα και το είδος των αποστελλομένων προϊόντων. Τα αποστελλόμενα προϊόντα πάντως πρέπει να είναι συμβατά με τα διεθνή πρότυπα και την επικρατούσα διεθνή πρακτική, και πρέπει να ανταποκρίνονται στις τοπικές ανάγκες και τις συνήθειες των πληθυσμών στους οποίους χορηγούνται. 4. Ο Διευθυντής της ΥΔΑΣ - 1 ή ο αναπληρωτής του, συμμετέχει σε όλες τις συναντήσεις της Ευρωπαϊκής Επιτροπής (ΕCΗΟ) ή σε συναντήσεις που άπτονται ζητημάτων ανθρωπιστικής βοήθειας και διενεργούνται στα πλαίσια των διεθνών οργανισμών. 5. Η ΥΔΑΣ - 1 διαθέτει τα εξής Τμήματα: Τμήμα Άμεσης Παρέμβασης και Προώθησης της Ανθρωπιστικής Βοήθειας Με απόφαση του Υπουργού Εξωτερικών και προηγούμενη εισήγηση του Διευθυντού της ΥΔΑΣ - 1, αποστέλλονται άμεσα στελέχη του Τμήματος σε χώρες ή περιοχές που αντιμετωπίζουν ανθρωπιστική κρίση, εκτιμούν επιτοπίως την κατάσταση και προτείνουν τα μέτρα που πρέπει να υιοθετηθούν, καθώς και το είδος της βοήθειας που πρέπει να σταλεί. Στελέχη του Τμήματος εγκαθίστανται στις πληγείσες χώρες ή περιοχές και σε συνεννόηση με τις τοπικές αρχές, παρακολουθούν την διανομή και διάθεση της ανθρωπιστικής βοήθειας, καθώς και την πορεία εξέλιξης των δράσεων και προγραμμάτων των Μ.Κ.Ο., με στόχο τη στήριξη των τελευταίων και την αποτελεσματικότερη υλοποίηση και εποπτεία των ανθρωπιστικών δράσεων. Τμήμα Συντονισμού των Εμπλεκομένων Υπουργείων και Δημοσίων και Ιδιωτικών Φορέων Το Τμήμα αυτό αναλαμβάνει, να ενημερώσει άμεσα τους εμπλεκόμενους φορείς και Μ.Κ.Ο. και να συντονίσει, συγκεντρώσει και αποστείλει όπου υφίσταται ανάγκη, πάσης μορφής έκτακτη ανθρωπιστική βοήθεια. Για τον λόγο αυτό, το Τμήμα εγκαθιστά δίκτυο επείγουσας επικοινωνίας με τους φορείς του δημοσίου και ιδιωτικού τομέα που εμπλέκονται στη συγκέντρωση, αποστολή και διάθεση της επείγουσας ανθρωπιστικής βοήθειας, καθώς και με τις Μ.Κ.Ο. που επιθυμούν να αναλάβουν σχετική δράση. Άρθρο 10 ΥΔΑΣ - 2 ΔΙΕΥΘΥΝΣΗ ΒΟΗΘΕΙΑΣ, ΑΝΑΔΙΑΡΘΡΩΣΗΣ, ΑΠΟΚΑΤΑΣΤΑΣΗΣ ΚΑΙ ΑΝΑΠΤΥΞΗΣ 1. Η ΥΔΑΣ - 2 είναι αρμόδια για όλες τις δράσεις ή προγράμματα οποιασδήποτε μορφής για την ανασυγκρότηση και βιώσιμη οικονομική και κοινωνική ανάπτυξη των πληθυσμών, με στόχο τη βαθμιαία και ομαλή ενσωμάτωση τους στον οικονομικό και κοινωνικό ιστό της χώρας. Ιδιαίτερη μέριμνα αποδίδεται στα προγράμματα της περιβαλλοντικής προστασίας και κυρίως της καταπολέμησης και εξάλειψης της φτώχειας. 2. Ενισχύει, συντονίζει και επικουρεί τις Μ.Κ.Ο. και τους άλλους φορείς της κοινωνίας των πολιτών για να αναλάβουν έργα, δράσεις ή προγράμματα σε αναπτυσσόμενες χώρες ή περιοχές και παρακολουθεί και εποπτεύει την υλοποίηση τους. 3. Η ΥΔΑΣ - 2 διαθέτει τα εξής Τμήματα για την προώθηση των τομεακών δράσεων και προγραμμάτων: Τμήμα Περιβαλλοντικής, Γεωργικής και Δασικής Ανάπτυξης. Το Τμήμα παρέχει την αναγκαία τεχνογνωσία και επεξεργάζεται τα υποβαλλόμενα προς χρηματοδότηση τομεακά προγράμματα των Μ.Κ.Ο, ελέγχει την πορεία της εξέλιξής τους στις αναπτυσσόμενες χώρες, καθώς και παρακολουθεί τις αντίστοιχες δράσεις και προγράμματα της Ε.Ε. Τμήμα Βιοτεχνικών και Μικρομεσαίων Επιχειρήσεων, καθώς και Τουρισμού. Το Τμήμα παρέχει την αναγκαία τεχνογνωσία και επεξεργάζεται τα υποβαλλόμενα προς χρηματοδότηση τομεακά προγράμματα των Μ.Κ.Ο, ελέγχει την πορεία της εξέλιξής τους στις αναπτυσσόμενες χώρες, καθώς και παρακολουθεί τις αντίστοιχες δράσεις και προγράμματα της Ε.Ε. Τμήμα Επαγγελματικής Κατάρτισης, Εκπαίδευσης και Πολιτιστικής Ανάπτυξης. Το Τμήμα παρέχει την αναγκαία τεχνογνωσία και επεξεργάζεται τα υποβαλλόμενα προς χρηματοδότηση τομεακά προγράμματα των Μ.Κ.Ο, ελέγχει την πορεία της εξέλιξής τους στις αναπτυσσόμενες χώρες, καθώς και παρακολουθεί τις αντίστοιχες δράσεις και προγράμματα της Ε.Ε. Ειδικότερα, φροντίζει για την προώθηση των προγραμμάτων και δράσεων πολιτιστικού περιεχομένου. Τμήμα Μικρών Έργων και Υποδομών. Το Τμήμα παρέχει την αναγκαία τεχνογνωσία και επεξεργάζεται τα υποβαλλόμενα προς χρηματοδότηση τομεακά προγράμματα των Μ.Κ.Ο, ελέγχει την πορεία της εξέλιξής τους στις αναπτυσσόμενες χώρες, καθώς και παρακολουθεί τις αντίστοιχες δράσεις και προγράμματα της Ε.Ε. 4. Ο Διευθυντής της ΥΔΑΣ-2 ή ο αναπληρωτής του συμμετέχει σε όλες τις συναντήσεις των Διευθυντών Ανάπτυξης της Ευρ. Επιτροπής ή σε συναντήσεις που άπτονται των ζητημάτων της αναπτυξιακής συνεργασίας και διενεργούνται στα πλαίσια των διεθνών οργανισμών. Παράλληλα, η ΥΔΑΣ-2 φροντίζει για την κατάρτιση του φακέλου των τακτικών και ατύπων Συμβουλίου Υπουργών Ανάπτυξης της Ευρωπαϊκής Ένωσης. Άρθρο 11 ΥΔΑΣ - 3 ΔΙΕΥΘΥΝΣΗ ΓΕΩΓΡΑΦΙΚΗΣ ΠΟΛΙΤΙΚΗΣ ΚΑΙ ΣΤΡΑΤΗΓΙΚΟΥ ΣΧΕΔΙΑΣΜΟΥ 1. Η ΥΔΑΣ - 3 σε άμεση συνεργασία με τις άλλες Διευθύνσεις της ΥΔΑΣ, φροντίζει για την εκπροσώπηση της Υπηρεσίας, ιδίως: - Σε όλες τις Ομάδες Εργασίας του τομέα της Ανθρωπιστικής και Αναπτυξιακής Συνεργασίας, τις σχετικές Γεωγραφικές Ομάδες Εργασίας των εξωτερικών σχέσεων της Ε.Ε., του ΟΟΣΑ (DΑC), καθώς και των άλλων Διεθνών Οργανισμών. - Σε όλες τις συνόδους των τακτικών ή άτυπων Συμβουλίων Υπουργών Ανάπτυξης της Ε.Ε. (του οποίου η ΥΔΑΣ έχει και την αποκλειστική ευθύνη και αρμοδιότητα) των συνόδων Υπουργών Ε.Ε. - Λατινικής Αμερικής, Ε.Ε. - Χωρών Α.Κ.Ε., Ε.Ε. - Χωρών ΑSΕΑΝ, Ε.Ε. - Χωρών του Κόλπου, καθώς και σε όλες τις συνόδους Κορυφής των Αρχηγών Κρατών και Κυβερνήσεων Ε.Ε. - Χωρών της Λατινικής Αμερικής και Καραϊβικής, Ε.Ε. - Αφρικής και Ε.Ε. - Χωρών ΑSΕΜ (για τις οποίες έχει συναρμοδιότητα). 2. Η Υ.Δ.Α.Σ - 3 διαθέτει τα εξής Τμήματα: - Τμήμα Βαλκανικών Χωρών Σε συνεργασία με την Μόνιμη Αντιπροσωπεία της Ε.Ε και τις αρμόδιες Δ/νσεις του ΥΠΕΞ, παρακολουθεί τα προγράμματα συνεργασίας στα πλαίσια των εξωτερικών σχέσεων της Ευρωπαϊκής Ένωσης που αφορούν τις χώρες των Βαλκανίων. Ενημερώνει και στηρίζει τις ελληνικές Μ.Κ.Ο για τη συμμετοχή τους στα κοινοτικά προγράμματα που προωθεί η Ευρωπαϊκή Ένωση καθώς και οι άλλοι Διεθνείς Οργανισμοί στις εν λόγω χώρες. Ενημερώνει τις αρμόδιες Δ/νσεις της ΥΔΑΣ για την πολιτική της Ε.Ε καθώς και για τα προγράμματα συνεργασίας. - Τμήμα της Ανατολικής Ευρώπης και των Ανεξαρτήτων Χωρών της πρώην Σοβιετικής Ένωσης Σε συνεργασία με την Μόνιμη Αντιπροσωπεία της Ε.Ε και τις αρμόδιες Δ/νσεις του ΥΠΕΞ, παρακολουθεί τα προγράμματα συνεργασίας στο πλαίσιο των εξωτερικών σχέσεων της Ευρωπαϊκής Ένωσης που αφορούν τις χώρες αυτές. Ενημερώνει και στηρίζει τις ελληνικές Μ.Κ.Ο για τη συμμετοχή τους στα κοινοτικά προγράμματα που προωθεί η Ευρωπαϊκή Ένωση και άλλοι Διεθνείς Οργανισμοί στις εν λόγω χώρες. Ενημερώνει τις αρμόδιες Δ/νσεις της ΥΔΑΣ για την πολιτική της Ε.Ε καθώς και για τα προγράμματα συνεργασίας. - Τμήμα Χωρών της Μεσογείου και Μέσης Ανατολής Σε συνεργασία με την Μόνιμη Αντιπροσωπεία της Ε.Ε και τις αρμόδιες Δ/νσεις του ΥΠΕΞ, παρακολουθεί τα προγράμματα συνεργασίας στο πλαίσιο των εξωτερικών σχέσεων της Ευρωπαϊκής Ένωσης που αφορούν τις χώρες αυτές. Ενημερώνει και στηρίζει τις ελληνικές Μ.Κ.Ο για τη συμμετοχή τους στα κοινοτικά προγράμματα που προωθεί η Ευρωπαϊκή Ένωση και άλλοι Διεθνείς Οργανισμοί στις εν λόγω χώρες. Ενημερώνει τις αρμόδιες Δ/νσεις της ΥΔΑΣ για την πολιτική της Ε.Ε καθώς και για τα προγράμματα συνεργασίας. - Τμήμα Χωρών Αφρικής, Καραϊβικής, Ειρηνικού (ΑΚΕ) Σε συνεργασία με την Μόνιμη Αντιπροσωπεία της Ε.Ε και τις αρμόδιες Δ/νσεις του ΥΠΕΞ, παρακολουθεί τα προγράμματα συνεργασίας στο πλαίσιο των εξωτερικών σχέσεων της Ευρωπαϊκής Ένωσης που αφορούν τις χώρες αυτές. Ενημερώνει και στηρίζει τις ελληνικές Μ.Κ.Ο για τη συμμετοχή τους στα κοινοτικά προγράμματα που προωθεί η Ευρωπαϊκή Ένωση και άλλοι Διεθνείς Οργανισμοί στις εν λόγω χώρες. Ενημερώνει τις αρμόδιες Δ/νσεις της ΥΔΑΣ για την πολιτική της Ε.Ε καθώς και για τα προγράμματα συνεργασίας. - Τμήμα Λατινικής Αμερικής και Ασίας Σε συνεργασία με την Μόνιμη Αντιπροσωπεία της Ε.Ε και τις αρμόδιες Δ/νσεις του ΥΠΕΞ, παρακολουθεί τα προγράμματα συνεργασίας στο πλαίσιο των εξωτερικών σχέσεων της Ευρωπαϊκής Ένωσης που αφορούν τις χώρες αυτές. Ενημερώνει και στηρίζει τις ελληνικές Μ.Κ.Ο για τη συμμετοχή τους στα κοινοτικά προγράμματα που προωθεί η Ευρωπαϊκή Ένωση και άλλοι Διεθνείς Οργανισμοί στις εν λόγω χώρες. Ενημερώνει τις αρμόδιες Δ/νσεις της ΥΔΑΣ για την πολιτική της Ε.Ε καθώς και για τα προγράμματα συνεργασίας. - Τμήμα Στρατηγικού Σχεδιασμού Το Τμήμα Στρατηγικού Σχεδιασμού, μελετά, και προτείνει την περισσότερο αποτελεσματική εθνική στρατηγική στον τομέα της ανθρωπιστικής και αναπτυξιακής συνεργασίας και βοήθειας. Το Τμήμα αυτό παρέχει την Γραμματειακή υποστήριξη στην ΕΔΟΣ και υποβάλλει στη Μόνιμη Επιτροπή Εξωτερικών και Άμυνας της Βουλής την ετήσια έκθεση Διμερούς και Πολυμερούς Κρατικής Αναπτυξιακής Συνεργασίας και Βοήθειας, καθώς και οποιαδήποτε συμπληρωματικά στοιχεία κρίνονται αναγκαία για την ενημέρωση της Βουλής των Ελλήνων σχετικά με τις δραστηριότητες της ΥΔΑΣ. Άρθρο 12 ΥΔΑΣ - 4 ΔΙΕΥΘΥΝΣΗ Μ.Κ.Ο., ΑΝΑΠΤΥΞΙΑΚΗΣ ΕΚΠΑΙΔΕΥΣΗΣ ΚΑΙ ΑΞΙΟΛΟΓΗΣΗΣ 1. Η ΥΔΑΣ - 4 είναι αρμόδια για την με κάθε τρόπο ενίσχυση των υπαρχόντων κυρίως αναπτυξιακών Μ.Κ.Ο. και φροντίζει για την συστηματική ενημέρωση και εμπέδωση και ανάπτυξη του εθελοντισμού στη νεολαία και στην ελληνική κοινωνία των πολιτών, με στόχο την δημιουργία νέων Μ.Κ.Ο ή άλλων συναφών οργανώσεων και αναπτυξιακών δικτύων. Η Διεύθυνση αυτή εποπτεύει τις δράσεις και τα προγράμματα που αφορούν την αναπτυξιακή, εκπαίδευση και την ευαισθητοποίηση της κοινής γνώμης σε θέματα ανθρωπιστικής και αναπτυξιακής συνεργασίας. 2. Η Υ.Δ.Α.Σ - 4 διαθέτει τα εξής Τμήματα: - Τμήμα Ειδικού Μητρώου Μ.Κ.Ο. . Αρμοδιότητα του τμήματος είναι η τήρηση του Ειδικού Μητρώου Μ.Κ.Ο. και η εγγραφή των Μ.Κ.Ο. σ αυτό, σύμφωνα με τις προβλεπόμενες διαδικασίες. - Τμήμα υποστήριξης Μ.Κ.Ο. Αρμοδιότητα του τμήματος είναι η με κάθε πρόσφορο μέσο και πολιτική αύξηση του αριθμού των αναπτυξιακών, Μ.Κ.Ο., τόσο στις πόλεις όσο και στην περιφέρεια της χώρας, καθώς και η παραχώρηση της αναγκαίας ενημέρωσης και τεχνογνωσίας για την λειτουργία νέων Μ.Κ.Ο.. - Τμήμα Αναπτυξιακής Εκπαίδευσης και Ενίσχυσης του Εθελοντισμού. Αρμοδιότητα του τμήματος είναι η ενημέρωση και ευαισθητοποίηση της κοινωνίας των πολιτών και των νέων ειδικότερα, σε θέματα ανθρωπιστικής και αναπτυξιακής συνεργασίας. - Τμήμα Αξιολόγησης Το Τμήμα Αξιολόγησης Δράσεων και Προγραμμάτων έχει την γραμματειακή υποστήριξη της Επιτροπής Πιστοποίησης και Αξιολόγησης Προγραμμάτων Μ.Κ.Ο . Άρθρο 13 ΥΔΑΣ - 5 ΔΙΕΥΘΥΝΣΗ ΤΕΧΝΙΚΩΝ ΥΠΗΡΕΣΙΩΝ 1. Η ΥΔΑΣ - 5 επιτελεί χρέη τεχνικού συμβούλου της Γενικής Διεύθυνσης. Η Διεύθυνση αυτή είναι αρμόδια για την προκήρυξη διαγωνισμών και μελετών, την συγγραφή των όρων και την υπογραφή των συμβάσεων, τον έλεγχο της εξέλιξης των τεχνικών έργων και υποδομών που προωθούνται από την ΥΔΑΣ. Παράλληλα αναλαμβάνει το συντονισμό και την υλοποίηση της κατασκευής έργων, υποδομών και ανθρωπιστικών καταυλισμών που κρίνονται αναγκαία. Η Διεύθυνση παρέχει επίσης την αναγκαία τεχνική υποστήριξη στις Μ.Κ.Ο. που έχουν αναλάβει ανθρωπιστική η αναπτυξιακή δράση, εφόσον οι τελευταίοι στερούνται της δυνατότητας αυτής ή δεν έχουν επαρκή μέσα για την επίτευξη παρόμοιων στόχων. Η βοήθεια αυτή παρέχεται με πρωτοβουλία των Μ.Κ.Ο και στο πλαίσιο των δυνατοτήτων της. 2. Τα Τμήματα της ΥΔΑΣ - 5 είναι τα εξής: Τμήμα Διαγωνισμών και Συμβάσεων: Αρμοδιότητα του Τμήματος είναι η ανακοίνωση και προκήρυξη διαγωνισμών και μελετών, καθώς και η προετοιμασία για την υπογραφή όλων των συμβάσεων μεταξύ της ΥΔΑΣ και των Μ.Κ.Ο. ή άλλων συναφών φορέων που χρηματοδοτούνται απ αυτήν, σύμφωνα με τις κείμενες διατάξεις. Τμήμα Κατασκευής Έργων και Υποδομών: Αρμοδιότητα του Τμήματος είναι η αναζήτηση και ο συντονισμός των Μ.Κ.Ο. ή των φορέων του δημοσίου ή ιδιωτικού τομέα, για την εγκατάσταση ανθρωπιστικών καταυλισμών και την κατασκευή έργων και υποδομών σε αναπτυσσόμενες χώρες και περιοχές, όπου τούτο κρίνεται αναγκαίο. Άρθρο 14 ΥΔΑΣ - 6 ΔΙΕΥΘΥΝΣΗ ΔΙΟΙΚΗΤΙΚΩΝ ΚΑΙ ΟΙΚΟΝΟΜΙΚΩΝ ΥΠΗΡΕΣΙΩΝ 1. Η Υ.Δ.Α.Σ.-6 είναι αρμόδια για θέματα προσωπικού, διοικητικών και οικονομικών υποθέσεων της Υ.Δ.Α.Σ. 2. Τα Τμήματα της Υ.Δ.Α.Σ -6 είναι τα εξής: - Τμήμα Προσωπικού και Διοικητικών Υπηρεσιών. Το Τμήμα είναι αρμόδιο για όλα τα θέματα που αφορούν το προσωπικό της Υπηρεσίας καθώς και τα θέματα που προκύπτουν από διοικητικές πράξεις και ρυθμίσεις. - Τμήμα Οικονομικών Υπηρεσιών και Χρηματοδότησης των Μ.Κ.Ο. Το Τμήμα μεριμνά για την συγκέντρωση των δικαιολογητικών και την προώθησή τους στις αρμόδιες υπηρεσίες για την εκκαθάριση και πληρωμή των δαπανών, καθώς και την πληρωμή των εγκρινομένων ποσών στις Μ.Κ.Ο. Άρθρο 15 ΣΥΝΕΡΓΑΣΙΑ ΜΕΤΑΞΥ ΥΔΑΣ, ΚΕΝΤΡΙΚΗΣ ΥΠΗΡΕΣΙΑΣ ΤΟΥ ΥΠΟΥΡΓΕΙΟΥ ΕΞΩΤΕΡΙΚΩΝ ΚΑΙ ΤΩΝ ΑΡΧΩΝ ΤΟΥ ΕΞΩΤΕΡΙΚΟΥ 1. Η ΥΔΑΣ, ως όργανο άσκησης εξωτερικής πολιτικής, οφείλει να συνεργάζεται στενά με τις Διευθύνσεις της Κεντρικής Υπηρεσίας, καθώς και τις Αρχές του Εξωτερικού, ιδιαίτερα αυτές στις οποίες πραγματοποιούνται δράσεις ή προγράμματα ελληνικών Μ.Κ.Ο., καθώς και σε αυτές που παρουσιάζουν ιδιαίτερο ενδιαφέρον από πλευράς της διεθνούς ανθρωπιστικής και αναπτυξιακής διπλωματίας και πολιτικής. Πρέπει να υπάρχει στενή αμφίδρομος ενημέρωση και συνεργασία, για οτιδήποτε αφορά τον τομέα της ανθρωπιστικής και αναπτυξιακής συνεργασίας των χωρών διαπίστευσης των Αρχών εξωτερικού, τις προσπάθειες, τα μέσα και τα τομεακά προγράμματα βιώσιμης ανάπτυξης στις χώρες αυτές, τις προσπάθειες καταπολέμησης της φτώχειας και ενσωμάτωσης τους στο διεθνές εμπόριο, καθώς και τα προγράμματα που προωθούν οι κατά χώρα Αντιπροσωπείες των Κ-Μ της Ε.Ε., των άλλων Κρατών, καθώς και των Διεθνών Οργανισμών. 2. Οι προϊστάμενοι των αρχών του εξωτερικού έχουν την ευθύνη για άμεση και έγκαιρη συλλογή και αποστολή πληροφοριών που ζητούνται από τα αρμόδια όργανα της ΥΔΑΣ, την εφαρμογή των προτεραιοτήτων της εθνικής πολιτικής αναπτυξιακής συνεργασίας, καθώς και την με κάθε μέσο ενίσχυση των ελληνικών Μ.Κ.Ο που δρουν στις χώρες διαπίστευσής τους. Άρθρο 16 ΣΥΝΕΡΓΑΣΙΑ ΤΗΣ ΥΔΑΣ ΚΑΙ ΤΩΝ ΔΙΕΘΝΩΝ ΟΡΓΑΝΙΣΜΩΝ 1. Για την ενίσχυση της συνεργασίας με τους διεθνείς οργανισμούς και ιδιαίτερα την Ευρωπαϊκή Ένωση, ο Γενικός Διευθυντής ή ο Αναπληρωτής του, μπορούν να προτείνουν την απόσπαση υπαλλήλων της ΥΔΑΣ στις υπηρεσίες της Ευρωπαϊκής Επιτροπής και του ΕCΗΟ. Η απόσπαση πραγματοποιείται σε συνεργασία με την Ευρωπαϊκή Επιτροπή και με απόφαση του Υπουργού Εξωτερικών, μετά από γνώμη του Γενικού Γραμματέα Διοίκησης και Οργάνωσης και πρόταση του Γενικού Διευθυντή της ΥΔΑΣ. Επίσης, μπορούν να αποσπώνται υπάλληλοι της Ευρωπαϊκής Επιτροπής και του ΕCΗΟ, στις Υπηρεσίες της ΥΔΑΣ, για χρόνο ο οποίος δεν θα υπερβαίνει την τριετία. 2. Για την προώθηση συνεργασίας με την Ε.Ε. και τον ΟΟΣΑ, είναι δυνατή η απόσπαση υπαλλήλων της ΥΔΑΣ στην Μόνιμη Αντιπροσωπεία της Ελλάδος στην Ε.Ε., στην αντίστοιχη στον ΟΟΣΑ, καθώς και σε Αρχές του Εξωτερικού, όπου εξελίσσονται και πραγματοποιούνται προγράμματα και επιδιώκεται η διεύρυνση και εμπέδωση της συνεργασίας με τις χώρες διαπίστευσης. Η παραμονή των υπαλλήλων της ΥΔΑΣ στις αρχές αυτές δεν θα υπερβαίνει την τετραετία. Η απόσπαση πραγματοποιείται με απόφαση του Υπουργού Εξωτερικών, μετά από γνώμη του Γενικού Γραμματέα Διοίκησης και Οργάνωσης και πρόταση του Γενικού Διευθυντή της ΥΔΑΣ. 3. Υπάλληλοι της ΥΔΑΣ μπορούν να αποστέλλονται επίσης για τη βελτίωση της εμπειρίας τους και της τεχνικής τους κατάρτισης σε αντίστοιχες προς την ΥΔΑΣ υπηρεσίες των Κρατών - Μελών της Ε.Ε. ή άλλων Κρατών, καθώς και να συμμετέχουν σε εν εξελίξει προγράμματα σε αναπτυσσόμενες χώρες. Άρθρο 17 ΣΥΜΒΑΣΕΙΣ ΕΡΓΟΥ - ΑΠΟΣΠΑΣΕΙΣ ΣΤΗΝ ΥΔΑΣ. 1. Με βάση το άρθρο 18 παραγρ. 3 του Ν. 2731/99, στην ΥΔΑΣ μπορεί να προσληφθεί ειδικευμένο προσωπικό με σύμβαση έργου σύμφωνα με τις διατάξεις του άρθρου 6 του Ν. 2527/97. Ο αριθμός τους δεν μπορεί να υπερβεί τους έξι (6). Για την υπογραφή των εν λόγω συμβάσεων απαιτείται η σύμφωνη γνώμη του Γενικού Γραμματέα Διοίκησης και Οργάνωσης. 2. Με απόφαση του Υπουργού Εξωτερικών και του κατά περίπτωση αρμόδιου Υπουργού, επιτρέπεται η απόσπαση στην ΥΔΑΣ εξειδικευμένου προσωπικού από τον Δημόσιο ή τον ευρύτερο δημόσιο τομέα, για την παροχή εξειδικευμένης υπηρεσίας. Η απόσπαση πραγματοποιείται μετά από γνώμη του Γενικού Διευθυντή της ΥΔΑΣ. Η απόσπαση ισχύει για ένα έτος και μπορεί να ανανεώνεται. Άρθρο 18 Η ΔΗΜΙΟΥΡΓΙΑ ΚΑΙ ΤΗΡΗΣΗ ΤΟΥ ΕΙΔΙΚΟΥ ΜΗΤΡΩΟΥ Μ.Κ.Ο. ΤΗΣ ΥΔΑΣ, ΚΑΘΩΣ ΚΑΙ ΒΑΣΙΚΑ ΚΡΙΤΗΡΙΑ ΕΓΓΡΑΦΗΣ ΤΩΝ ΣΕ ΑΥΤΟ 1. Για την χρηματοδότηση των Μ.Κ.Ο. από τα Υπουργεία και τους δημόσιους φορείς που χρησιμοποιούν πόρους του κρατικού προϋπολογισμού, είναι αναγκαία η εγγραφή των Μ.Κ.Ο. και των συναφών φορέων στο Ειδικό Μητρώο των Μ.Κ.Ο. , το οποίο προβλέπεται στο άρθρο 11, παρ. 2 του Ν. 2731/99 2. Το Ειδικό Μητρώο Μ.Κ.Ο. αποτελεί Τμήμα της ΥΔΑΣ - 4, όπου και τηρείται ειδικό επίσημο βιβλίο και καταχωρούνται όλες οι Μ.Κ.Ο. που πληρούν τις απαιτούμενες προϋποθέσεις, μετά από σχετικό αίτημά τους και υποβολή πλήρους φακέλου με τα απαραίτητα δικαιολογητικά. Άρθρο Άρθρο 19 ΔΙΑΔΙΚΑΣΙΑ ΕΓΓΡΑΦΗΣ ΣΤΟ ΕΙΔΙΚΟ ΜΗΤΡΩΟ Μ.Κ.Ο. 1.Η εγγραφή Μ.Κ.Ο. στο Ειδικό Μητρώο Μ.Κ.Ο. του άρθρου 11 του Ν. 2731/99 πραγματοποιείται με απόφαση του Γεν. Διευθυντή της ΥΔΑΣ, κατόπιν αιτήσεως της ενδιαφερόμενης Μ.Κ.Ο., εφόσον συντρέχουν οι προϋποθέσεις που ορίζονται στην παρ. 3 του άρθρου 11 του Ν. 2731/99. 2. Η απόφαση για την εγγραφή στο Ειδικό Μητρώο Μ.Κ.Ο λαμβάνεται εντός αποκλειστικής προθεσμίας 30 ημερών από την υποβολή της σχετικής αιτήσεως, στην ΥΔΑΣ - 4. Άρθρο Άρθρο 20 ΑΡΜΟΔΙΟΤΗΤΕΣ ΤΗΣ ΕΠΙΤΡΟΠΗΣ, ΠΙΣΤΟΠΟΙΗΣΗΣ ΚΑΙ ΑΞΙΟΛΟΓΗΣΗΣ ΤΩΝ Μ.Κ.Ο. 1.Η Επιτροπή Πιστοποίησης και Αξιολόγησης των Μ.Κ.Ο. έχει ως κύρια αρμοδιότητα την εξέταση και αξιολόγηση όλων των δράσεων και προγραμμάτων των Μ.Κ.Ο. ή συναφών φορέων της κοινωνίας των πολιτών που χρηματοδοτούνται από το Υπουργείο Εξωτερικών ή άλλα Υπουργεία ή φορείς του Δημοσίου που διαχειρίζονται πόρους της διμερούς αναπτυξιακής βοήθειας. 2. Οι Μ.Κ.Ο οι οποίες συγχρηματοδοτούνται από πόρους του κρατικού προϋπολογισμού από άλλα Υπουργεία και φορείς που διαχειρίζονται πιστώσεις της διμερούς αναπτυξιακής συνεργασίας και βοήθειας υποχρεούνται: Α) να είναι εγγεγραμμένοι στο Ειδικό Μητρώο της ΥΔΑΣ. Β) να υποβάλλουν το προς συγχρηματοδότηση πρόγραμμα στην Επιτροπή Πιστοποίησης και Αξιολόγησης της ΥΔΑΣ για την σύμφωνη γνώμη αυτής. Η σύμφωνη γνώμη διαβιβάζεται το ταχύτερο στο αρμόδιο Υπουργείο ή φορέα, καθώς και στην ενδιαφερόμενη Μ.Κ.Ο. 3. Η Επιτροπή αποφαίνεται εντός αποκλειστικής προθεσμίας τριάντα (30) εργάσιμων ημερών από της καταθέσεως του πλήρους φακέλου του προς χρηματοδότηση προγράμματος στην ΥΔΑΣ και εφόσον προηγουμένως έχει περατωθεί η διαδικασία εγγραφής της ενδιαφερόμενης Μ.Κ.Ο., στο Ειδικό Μητρώο Μ.Κ.Ο. της ΥΔΑΣ. 4. Ο Διευθυντής της ΥΔΑΣ - 1 Διεύθυνσης, οφείλει να ζητήσει την εσπευσμένη σύγκλιση της Επιτροπής, όταν πρόκειται για δράσεις και προγράμματα Μ.Κ.Ο., επείγοντος ανθρωπιστικού χαρακτήρα και όλοι οι Διευθυντές, όταν πρόκειται για δράσεις και προγράμματα που συναρτώνται άμεσα με την προώθηση εθνικών συμφερόντων και την άσκηση εξωτερικής πολιτικής. Τη γραμματειακή υποστήριξη της Επιτροπής αυτής έχει το ανεξάρτητο Τμήμα Αξιολόγησης της ΥΔΑΣ - 4. 5. Όταν οι διατιθέμενοι για τη χρηματοδότηση προγραμμάτων των Μ.Κ.Ο. πόροι της ΥΔΑΣ έχουν εξαντληθεί, η τελευταία ενημερώνει σχετικά τις ενδιαφερόμενες Μ.Κ.Ο. και άλλους συναφείς φορείς και διατηρεί τις αιτήσεις των Μ.Κ.Ο. στο αρχείο της, κατά χρονολογική σειρά καταθέσεώς των σε αυτήν. Άρθρο 21 ΠΡΟΫΠΟΘΕΣΕΙΣ ΧΡΗΜΑΤΟΔΟΤΗΣΗΣ ΠΡΟΓΡΑΜΜΑΤΩΝ Μ.Κ.Ο. ΑΠΟ ΤΗΝ ΥΔΑΣ Α. Προγράμματα ανθρωπιστικής βοήθειας 1. Η χρηματοδότηση των προγραμμάτων ανθρωπιστικής βοήθειας μπορεί να φθάσει και στο 100% του συνολικού κόστους του προγράμματος. Με την υπογραφή της σύμβασης, η ΥΔΑΣ καταβάλει ποσοστό που κυμαίνεται μεταξύ 60- 80% του συνολικού κόστους του προγράμματος. Η αποπληρωμή του υπολοίπου ποσοστού του προγράμματος γίνεται εντός ενός μηνός από την κατάθεση της τελικής εκθέσεως υλοποίησης του προγράμματος από την Μ.Κ.Ο., την έγκρισή της και μετά την έγκριση των παραστατικών των δαπανών από την ΥΔΑΣ. 2. Η χρονική διάρκεια των δράσεων και προγραμμάτων αυτών δεν ξεπερνά τους έξι (6) μήνες. Ωστόσο, ανάλογα με τις επικρατούσες συνθήκες θα κρίνεται και η δυνατότητα παράτασής τους. Για την έγκριση των προγραμμάτων στον τομέα της ανθρωπιστικής βοήθειας, θα λαμβάνεται υπόψη η διαχειριστική και διοικητική ικανότητα της Μ.Κ.Ο, η ύπαρξη αξιόπιστου τοπικού εταίρου, καθώς και η συμβατότητα του προγράμματος με τις προτεραιότητες της ελληνικής εξωτερικής πολιτικής. 3. Σε κάθε περίπτωση τα προγράμματα αυτά πρέπει να λαμβάνουν υπόψη τις άμεσες ανάγκες, τις τοπικές συνήθειες του πληθυσμού και τα ήθη και τα έθιμα της χώρας εντός της οποίας υλοποιούνται. 4. Η ΥΔΑΣ - 1 διατηρεί το δικαίωμα διακοπής της χρηματοδότησης του προγράμματος και της άμεσης αναστολής της εκτέλεσης του, σε περιπτώσεις ανωτέρας βίας ή σε περιπτώσεις που τίθενται σε κίνδυνο τα μέλη των Μη Κυβερνητικών Οργανώσεων. Στις περιπτώσεις αυτές η Μ.Κ.Ο υποχρεούται να επιστρέψει στην ΥΔΑΣ - 6 το μη χρησιμοποιηθέν ποσό, σύμφωνα με τους όρους που απορρέουν από την υπογραφείσα σύμβαση μεταξύ ΥΔΑΣ και Μ.Κ.Ο. Β. Προγράμματα αναπτυξιακής συνεργασίας και βοήθειας. 1. Το ποσοστό συγχρηματοδότησης της ΥΔΑΣ ανέρχεται στο 50% και σε καμιά περίπτωση δεν ξεπερνά το 75% του συνολικού κόστους του προγράμματος. Η Μ.Κ.Ο. οφείλει να συμβάλει με το 15% τουλάχιστον του συνολικού κόστους του προγράμματος, το οποίο αντιπροσωπεύει την συμμετοχή της σε χρήμα και σε είδος. Παράλληλα θα πρέπει να έχει εξασφαλίσει τη χρηματοδότηση του εναπομείναντος ποσοστού του συνολικού κόστους, από άλλες ιδιωτικές πηγές. 2. Με την υπογραφή της σύμβασης μεταξύ των ενδιαφερομένων μερών, καταβάλλεται από την ΥΔΑΣ το 50% του εγκριθέντος ποσού για την έναρξη του προγράμματος. Κατά την διάρκεια υλοποίησης του προγράμματος και με την έγκριση της έκθεσης προόδου, η ΥΔΑΣ καταβάλλει το 30%. Η αποπληρωμή του υπολοίπου 20% γίνεται με την κατάθεση της τελικής έκθεσης του προγράμματος από την Μ.Κ.Ο, την έγκρισή της, καθώς και την έγκριση των παραστατικών των δαπανών από την ΥΔΑΣ. 3. Η διαφοροποίηση των ποσοστών χρηματοδότησης των δράσεων και προγραμμάτων των Μ.Κ.Ο. από την ΥΔΑΣ λαμβάνει υπόψη: α) την υλοποίησή του σε χώρες άμεσης προτεραιότητας της εθνικής αναπτυξιακής πολιτικής β) τη σύμπραξη με νέους Μ.Κ.Ο. οι οποίοι δεν διαθέτουν την απαιτούμενη διεθνή εμπειρία για την υλοποίηση προγραμμάτων, και γ) τη διαχειριστική και διοικητική ικανότητα της Μ.Κ.Ο, την ύπαρξη αξιόπιστου τοπικού εταίρου, την συμβατότητά του με τις προτεραιότητες της αναπτυξιακής πολιτικής της χώρας που θα πραγματοποιηθεί, καθώς και την συμβολή του στις προσπάθειες εξάλειψης της φτώχειας. 4. Η ΥΔΑΣ - 2 διατηρεί το δικαίωμα διακοπής της χρηματοδότησης του προγράμματος και της άμεσης αναστολής της εκτέλεσης του, σε περιπτώσεις ανωτέρας βίας ή σε περιπτώσεις που τίθενται κίνδυνο τα μέλη των Μη Κυβερνητικών Οργανώσεων ή κακής εκτέλεσης του. Στις περιπτώσεις αυτές η Μ.Κ.Ο υποχρεούται να επιστρέψει στην ΥΔΑΣ - 6 το μη χρησιμοποιηθέν ποσό, σύμφωνα με τους όρους που απορρέουν από την υπογραφείσα σύμβαση μεταξύ Υ.Δ.Α.Σ. και Μ.Κ.Ο. 5. Κατ εξαίρεση επιτρέπεται η χρηματοδότηση δράσεων και προγραμμάτων των Μ.Κ.Ο. ή συναφών οργανώσεων στο εσωτερικό της χώρας μας, εφόσον: α) αποτελούν μέρος ενός συνολικού προγράμματος επαγγελματικής κατάρτισης, εκπαίδευσης και μεταφοράς τεχνογνωσίας που πραγματοποιείται σε αναπτυσσόμενες χώρες. β) ενισχύουν τις συνεργασίες μεταξύ ελληνικών Μ.Κ.Ο., καθώς και άλλων φορέων της κοινωνίας των πολιτών της αποδέκτριας χώρας όπου υλοποιείται το κύριο μέρος της δράσης ή του προγράμματος που χρηματοδοτείται από την ΥΔΑΣ. γ) πραγματοποιούνται σε Χώρες και περιοχές που χαρακτηρίζονται ως προτεραιότητες της εθνικής αναπτυξιακής στρατηγικής. Η ΥΔΑΣ προωθεί τέλος τη δημιουργία δικτύων συνεργαζομένων με αυτήν ειδικών εμπειρογνωμόνων, οργανώσεων και ιδρυμάτων για την προώθηση της αναπτυξιακής συνεργασίας. Γ. Προγράμματα αναπτυξιακής εκπαίδευσης. 1. Τα προγράμματα αυτά στοχεύουν στην προώθηση της αναπτυξιακής εκπαίδευσης και στην ευαισθητοποίηση της ελληνικής κοινής γνώμης για τα προβλήματα των αναπτυσσομένων χωρών, στην ενεργοποίηση της κοινωνίας των πολιτών, στην προώθηση του εθελοντισμού και στην δημιουργία στελεχών στον τομέα της αναπτυξιακής συνεργασίας. 2. Τα ποσοστά χρηματοδότησης από την Υ.Δ.Α.Σ των προγραμμάτων του τομέα είναι ίδια με αυτά που ισχύουν στα προγράμματα της αναπτυξιακής συνεργασίας. Η ίδια συμμετοχή του Μ.Κ.Ο, ανέρχεται σε 15%, αποκλειστικά σε χρήμα. Το συνολικό ποσοστό χρηματοδότησης δράσεων και προγραμμάτων του τομέα, δεν μπορεί σε καμία περίπτωση να ξεπερνά το 3% των συνολικών πόρων της ΥΔΑΣ που προέρχονται από τον κρατικό προϋπολογισμό. Άρθρο 22 ΣΥΜΜΕΤΟΧΗ ΤΩΝ Μ.Κ.Ο. ΣΕ ΠΡΟΓΡΑΜΜΑΤΑ ΤΗΣ Ε.Ε. ΚΑΙ ΑΛΛΩΝ ΔΙΕΘΝΩΝ ΟΡΓΑΝΙΣΜΩΝ 1. Η ΥΔΑΣ έχει σαν στόχο τη βελτίωση της συμμετοχής ελληνικών Μ.Κ.Ο σε προγράμματα διμερούς αναπτυξιακής συνεργασίας και ανθρωπιστικής βοήθειας, καθώς και την αύξηση και ορθολογική διαχείριση των πόρων που διατίθενται από την Ελλάδα στον τομέα της διμερούς αναπτυξιακής βοήθειας. 2. Βασική επιδίωξη της ΥΔΑΣ είναι η στήριξη και η ενίσχυση των ελληνικών Μ.Κ.Ο που συμμετέχουν σε προγράμματα Ε.Ε., καθώς και άλλων διεθνών οργανισμών. Η ΥΔΑΣ υποχρεούται να συγχρηματοδοτεί τα προγράμματα Ελληνικών Μ.Κ.Ο που εγκρίνονται από την Ε.Ε. ή άλλους Διεθνείς Οργανισμούς. Το ποσοστό όμως της χρηματοδότησης αυτής, εξαρτάται από την ύπαρξη πιστώσεων και από τη συμβατότητά του με τις προτεραιότητες της εξωτερικής πολιτικής. 3. Τα Υπουργεία και φορείς που διαχειρίζονται πόρους της διμερούς αναπτυξιακής συνεργασίας και βοήθειας υποχρεούνται να εφαρμόζουν τις σχετικές ρυθμίσεις του Προεδρικού Διατάγματος και ειδικότερα του άρθρου 14, όσον αφορά την χρηματοδότηση προγραμμάτων και δράσεων των Μ.Κ.Ο σε τρίτες χώρες. Άρθρο 23 ΑΝΑΓΚΗ ΔΙΥΠΟΥΡΓΙΚΟΥ ΣΥΝΤΟΝΙΣΜΟΥ ΚΑΙ ΣΥΝΕΡΓΑΣΙΑΣ Όλα τα Υπουργεία και φορείς που διαχειρίζονται πόρους του κρατικού προϋπολογισμού στο πλαίσιο της διμερούς αναπτυξιακής συνεργασίας, πρέπει να καταβάλουν συστηματικές προσπάθειες για την προώθηση του διυπουργικού συντονισμού και της συνεργασίας. Ειδικότερα, η ΥΔΑΣ θα πρέπει να συνεργάζεται στενά με τις αρμόδιες υπηρεσίες του Υπουργείου Εθνικής Οικονομίας, με στόχο την αποτελεσματική χρησιμοποίηση των εθνικών πόρων και την συμπληρωματικότητα των δράσεων και προγραμμάτων τους. Άρθρο 24 ΠΟΡΟΙ ΤΗΣ ΥΔΑΣ ΓΙΑ ΤΗΝ ΕΚΠΛΗΡΩΣΗ ΤΗΣ ΑΠΟΣΤΟΛΗΣ ΤΗΣ 1. Η ΥΔΑΣ διαχειρίζεται αφενός το σύνολο των πόρων της αναπτυξιακής συνεργασίας που εγγράφονται για τον σκοπό αυτόν στον προϋπολογισμό του Υπουργείου Εξωτερικών και αφετέρου πόρους ή δωρεές που της μεταβιβάζονται από Υπουργεία, Οργανισμούς και δημόσιους ή ιδιωτικούς φορείς της ημεδαπής ή της αλλοδαπής (Άρθρο 18 παρ. 1.β του Ν. 2731/99). 2. Είναι αρμόδια για τη διαχείριση, την συγχρηματοδότηση και το συντονισμό προγραμμάτων των εξωτερικών σχέσεων της Ευρωπαϊκής Ένωσης που εμπίπτουν στις αρμοδιότητες του Υπουργείου Εξωτερικών (Άρθρο 18 παρ. 1.β του Ν. 2731/99). 3. Οι δημόσιοι φορείς εκτέλεσης προγραμμάτων Διμερούς Αναπτυξιακής Συνεργασίας, δύνανται να μεταβιβάζουν μέρος των πιστώσεων τους για προγράμματα επισιτιστικής και ανθρωπιστικής βοήθειας στο Υπουργείο Εξωτερικών, για την ΥΔΑΣ, εφόσον κατά την κρίση τους, η στενή συνεργασία της ΥΔΑΣ με ελληνικές Μ.Κ.Ο., δύναται να αποτελέσει πρόσφορο μέσο για την επιτυχή μερική ή ολική εκτέλεση συγκεκριμένων προγραμμάτων αναπτυξιακής συνεργασίας στις αναπτυσσόμενες χώρες (Άρθρο 18 παρ. 1.β του Ν. 2731/99). 4. Επίσης, σε περιπτώσεις επείγουσας ανάγκης παροχής επισιτιστικής βοήθειας, οι φορείς υλοποίησης προγραμμάτων αναπτυξιακής συνεργασίας, δύνανται να προβαίνουν στην εκτέλεση των προγραμμάτων μέσω ελληνικών Μ.Κ.Ο., μετά τη σύναψη σχετικής σύμβασης και με μεταβίβαση των σχετικών πιστώσεων στους ανωτέρω οργανισμούς. 5. Πιστώσεις του κρατικού προϋπολογισμού που αφορούν τον τομέα της διμερούς αναπτυξιακής συνεργασίας και βοήθειας του Υπουργείου των Εξωτερικών και διαχειρίζονται μέχρι της εκδόσεως του παρόντος από την Β5 Διεύθυνση Αναπτυξιακής Πολιτικής ή άλλες Διευθύνσεις και Υπηρεσίες του Υπουργείου των Εξωτερικών μεταφέρονται στην ΥΔΑΣ η οποία τις διαχειρίζεται σύμφωνα με τις προτεραιότητες της εθνικής αναπτυξιακής στρατηγικής. Άρθρο 25 ΔΙΑΔΙΚΑΣΙΑ ΕΓΚΡΙΣΗΣ ΤΗΣ ΧΡΗΜΑΤΟΔΟΤΗΣΗΣ ΔΡΑΣΕΩΝ ΚΑΙ ΠΡΟΓΡΑΜΜΑΤΩΝ ΑΠΟ ΤΗΝ ΥΔΑΣ 1. Για την έγκριση και χρηματοδότηση δράσεων και προγραμμάτων Μ.Κ.Ο. ή άλλων συναφών φορέων και αναπτυξιακών δικτύων, είναι αναγκαίο: - να υποβληθεί από τις Μ.Κ.Ο. ο πλήρης φάκελος της προς χρηματοδότηση δράσης έργου ή προγράμματος, στην αρμόδια Διεύθυνση της ΥΔΑΣ. - η αρμόδια Διεύθυνση να υποβάλει το ταχύτερο στην ΥΔΑΣ - 4, η οποία έχει τη γραμματειακή υποστήριξη της Επιτροπής Πιστοποίησης και Αξιολόγησης των Μ.Κ.Ο. , τον προς εξέταση φάκελο. 2. Η Επιτροπή Πιστοποίησης και Αξιολόγησης των Μ.Κ.Ο. , αποφαίνεται εντός 30 ημερών σχετικά με το αίτημα χρηματοδότησης για τα προγράμματα αναπτυξιακής συνεργασίας. Για τα επείγοντα προγράμματα ανθρωπιστικής βοήθειας, η Επιτροπή συνεδριάζει εκτάκτως και αποφασίζει άμεσα λόγω του επείγοντος χαρακτήρα των προγραμμάτων αυτών. Η Επιτροπή αποφαίνεται: α) θετικά ή β) αρνητικά και γ) ζητά συμπληρωματικές διευκρινίσεις και στοιχεία ώστε να μπορέσει να αποφανθεί οριστικά επί του αιτήματος. 3. Εφόσον η αίτηση χρηματοδότησης εγκριθεί, ο φάκελος επιστρέφει στην αρμόδια Διεύθυνση και αντίγραφο αυτού διαβιβάζεται στην ΥΔΑΣ - 5, η οποία είναι αρμόδια για την υπογραφή της σχετικής σύμβασης με την Μ.Κ.Ο. 4. Μετά την υπογραφή της σύμβασης, η ΥΔΑΣ - 5 διαβιβάζει τη σύμβαση στην ΥΔΑΣ - 6, η οποία καταβάλει στην Μ.Κ.Ο. την πρώτη δόση του συνολικού ύψους της επιχορήγησης, εφόσον προηγουμένως έχει ελέγξει ότι η Μ.Κ.Ο. διαθέτει το 15% του συνολικού ύψους της χρηματοδότησης ως ιδία συνεισφορά, σε είδος ή σε χρήμα. Στον Υπουργό Εξωτερικών αναθέτουμε τη δημοσίευση και εκτέλεση του παρόντος Προεδρικού Διατάγματος. Αθήνα, 1 Σεπτεμβρίου 2000 Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ ΚΩΝΣΤΑΝΤΙΝΟΣ ΣΤΕΦΑΝΟΠΟΥΛΟΣ ΟΙ ΥΠΟΥΡΓΟΙ ΕΞΩΤΕΡΙΚΩΝ ΥΦΥΠΟΥΡΓΟΣ ΟΙΚΟΝΟΜΙΚΩΝ ΓΙΩΡΓΟΣ Α. ΠΑΠΑΝΔΡΕΟΥ ΓΕΩΡΓΙΟΣ ΔΡΥΣ